የሲኤምሲ -አልታድ መንገድ ችግር እስካሁን አለመፈታቱን ነዋሪዎች ገለጹ
የሲኤምሲ-አልታድ መንገድ ችግር እስካሁን አለመፈታቱ የዕለት ተዕለት እንቅስቃሴያቸውን አስቸጋሪ እንዳደረገባቸው የአልታድ አካባቢ ነዋሪዎች  ለዋልታ ቴሌቭዠን ተናግረዋል ።  ከሦስት ዓመት በላይ የተጓተተው የሲኤምሲ -አልታድ የአንድ ኪሎሜትር መንገድ ግንባታ  በአንድ ወር ውስጥ ተጠናቆ አገልግሎት መሥጠት እንደሚጀምር በአዲስ አበባ ከተማ  የመንገዶች ባለሥልጣን ቃል ቢገባም እስካሁን ድረስ ተግባራዊ አለመደረጉ እንዳሳዘናቸው  የአካባቢው ነዋሪዎች አስተያየታቸውን ሠጥተዋል ።የመንገድ ግንባታው ፕሮጀክቱ ዋና መሐንዲስ አቶ አበራ ጃንፋ የፕሮጀክቱ  አብዛኛው ሥራ የተከናወነ  መሆኑንና  ግንባታውን  ሙሉ ለሙሉ  ለመጠናቀቅ በአካባቢው የውሃና ፍሳሽን  የሚቀበለው ትልቅ ትቦ መሰበሩ ለግንባታው መዝግየት  ምክንያት መሆኑን አስረድተዋል ።የአዲስ አበባ ውሃና ፍሳሽ ባለሥልጣን የተሰበረውን የፍሳሽ ማስወገጃ ትቦ ጥገና ሥራ   በተለያዩ  ጊዚያት  እሠራለሁ ቢልም  እስካሁን ድረስ  ምንም አይነት የፍሳሽ ማስወገጃ ጥገና ሥራ  አለማከናወኑን  አቶ  አበራ ተናግረዋል ።የሲኤምሲ -አልታድ የመንገድ ፕሮጀክት ያጋጠመውን የመጓተት ችግር ለመፍታትም   ፕሮጀክቱ ከአዲስ አበባ ውሃና ፍሳሽ ባለሥልጣን ጋር እየተነጋገረ  ስለመሆኑን  አቶ አበራ ጠቁመዋል ።ዋልታ ቴሌቭዠን የአዲስ  አበባ  ውሃና ፍሳሽ  ባለሥልጣን የሥራ ኃላፊዎች በችግሩ ላይ  ምላሽ ለማግኘት   በተደጋጋሚ ሙከራ  ቢያደርግም  አልተሳካም ።የአዲስ  አበባ  መንገዶች ባለሥልጣን  የኮሚኒኬሽን ጉዳዮች  ዳይሬክተር አቶ ጥዑማይ ወልደ ገብርኤል  በበኩላቸው  የሲኤምሲ -አልታድ  መንገድ ግንባታ ከሚገባው  በላይ መጓተቱን አምነው መንገዱን በፍጥነት ገንብቶ  ለማጠናቀቅ ከሚመለከታቸው  አካላት  ጋር ተቀናጅተው  እየሠሩ  መሆኑን ተናግረዋል ።